13 किलो अफीम के साथ पकड़े दो युवकों को 10-10 साल की सजा
खुड्डा लाहौरा निवासी अमरजीत सबूतों के अभाव में बरी
सिटीरिपोर्टर | चंडीगढ़
13किलो अफीम के साथ पकड़े दो युवकों को जिला अदालत ने बुधवार को 10-10 साल की सजा सुनाई। दोनों युवक ये अफीम राजस्थान से चंडीगढ़ में सप्लाई के लिए लाए थे। राजस्थान के ही रहने वाले दिनेश सुमन (32) और राम निवास (24) पर अदालत ने सजा के साथ-साथ दोनों पर एक लाख 20 हजार रुपए का जुर्माना भी लगाया है। वहीं, अदालत ने इस मामले में खुड्डा लाहौरा निवासी अमरजीत सिंह को सबूतों के अभाव में बरी कर दिया।
मामले के अनुसार नारकोटिक्स कंट्रोल ब्यूरो (एनसीबी) को 12 दिसंबर 2013 को गुप्त सूचना मिली थी कि दो युवक ड्रग्स की भारी खेप चंडीगढ़ में बेचने के लिए ला रहे हैं। एनसीबी के जांच अधिकारी सुजीत कुमार को दोनों के पीजीआई में पहुंचने की सूचना मिली थी। एनसीबी अधिकारियों की टीम पीजीआई पहुंची और वहां एक कार को रोका। एनसीबी अधिकारियों ने कार की चेकिंग की तो उसमें से 13 किलो अफीम मिली। पूछताछ करने पर उन्होंने बताया कि वे इसे खुड्डा लाहौरा निवासी अमरजीत सिंह को देने आए थे। वह इसे आगे सप्लाई करने वाला था। दोनों के बयान के आधार पर एनसीबी ने अमरजीत सिंह को भी गिरफ्तार कर लिया था। तीनों के खिलाफ एनडीपीएस एक्ट के तहत केस दर्ज किया गया था। हालांकि अमरजीत पर लगाए आरोप कोर्ट में साबित नहीं हो सके।
hin_Deva awa_Deva awa_Deva hin_Deva hin_Deva